text: Arbejder får erstatning efter at have kørt chef ihjel
  19 april 2013 kl. 08.44
  Arbejdsgiver er idømt ansvaret for, at en ung arbejder har psykiske men efter at han på motorvejsbyggeri kom til at bakke hen over en arbejdsleder, der døde.
  Nu kan han se frem til erstatning for de psykiske følger, ulykken har haft for ham, oplyser Fagbladet 3F.
  Retten i Sønderborg har givet hans arbejdsgiver ansvaret.
  Ulykken skete september forrige år på et motorvejsbyggeri mellem Kliplev og Sønderborg.
  Politiet undersøgte ulykken, og der blev ikke rejst sigtelse mod arbejderen. Politiet konkluderede, at han var uden skyld i ulykken. Til gengæld fik arbejdsgiveren en bøde.
  Også Arbejdstilsynet kom til motorvejsbyggeriet. Arbejdsgiveren fik påbud om straks at rette forskellige ting.
  Den unge mand har i dag udviklet, hvad lægerne kalder en posttraumatisk belastningsreaktion.
  